ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ НА

ЗАКОНОТ ЗА СЛУЖБА ВО АРМИЈАТА

**Член 1**

Во Законот за служба во Армијата на Република Македонија („Службен весник на Република Македонија“ бр. 36/10, 23/11, 47/11, 148/11, 55/12, 29/14, 33/15, 193/15 и 71/16 и „Службен весник на Република Северна Македонија“ бр. 101/19) во целиот текст на законот, зборовите „Република Македонија“ се заменуваат со зборовите „Република Северна Македонија“.

**Член 2**

Во член 1 се додаваат два нови става кои гласат:

„(2) Законот има родово сензитивен пристап и еднаква применливост кај жените и мажите на служба во Армијата.

(3) Сите поими употребени во законот во машки род подразбираат исти поими во женски род.“

**Член 3**

Во член 2 ставот (2) се менува и гласи:

„(2) Како служба во Армијата се смета и вршење должности во Министерството за одбрана, Воената академија, другите органи на државната власт, трговските друштва, јавните претпријатија, установите и службите, учество на вежби, обука, хуманитарни, меѓународни операции, мисии и операции на Организацијата на Северноатлантскиот договор (во понатамошниот текст: НАТО) и во примената на правото на индивидуална или колективна самоодбрана, операции за кризен менаџмент и кооперативна безбедност, како и вршење на должности во командните структури на НАТО, дипломатските претставништва на Републиката, команди, штабови и воени единици на меѓународни организации во странство и на територијата на Републиката.“

 **Член 4**

Во член 3 став 1, точката в) се менува и гласи:

„в) Припадници на резервните сили поставени на должност согласно актот за формација на Армијата и тоа:

* припадници на активната резерва и
* припадници на општата резерва.“

 **Член 5**

По членот 4 се додава нов член 4-а, кој гласи:

„Член 4-а

Активниот воен и цивилен персонал на служба во Армијата остварува право на стаж на осигурување со зголемено траење.“

**Член 6**

Во целиот текст на законот, зборовите: „активниот резервен персонал“ се заменуваат со зборовите: „активната резерва“, а зборовите: „активен резервен персонал“ се заменуваат со зборовите: „активна резерва“.

**Член 7**

Во член 7 став (2), зборот „службен“ се брише.

**Член 8**

Во член 11 ставот (2) се менува и гласи:

„(2) Воениот и цивилниот персонал имаат и посебни исправи предвидени со Женевските конвенции во случај на воена состојба и учество на вежби, обука и во хуманитарни, меѓународни операции, НАТО мисии и операции во примена на правото на индивидуална или колективна самоодбрана, операции за кризен менаџмент и кооперативна безбедност.“

**Член 9**

Во член 13 став (1) по зборот застапување се додаваат зборовите “водење во кариера”, a во алинејата 1, зборовите „воени претставништва и други мисии и тела“ се заменуваат со зборовите „командните структури на НАТО, дипломатските претставништва на Републиката, команди, штабови и воени единици на меѓународни организации во странство и на територијата на Републиката,“.

**Член 10**

По членот 13 се додава нов член 13 - а, кој гласи:

„Член 13 - а

(1) Надлежните лица за донесување наредби од членот 13, се должни да водат сметка за соодветна и правична застапеност на припадниците на етничките заедници.

(2) Надлежните лица за донесување на наредби од членот 13 ќе ја имплементираат родовата перспектива.“

**Член 11**

Во член 22 по ставот (1) се додава нов став (2) кој гласи:

„(2) За лицата упатени на должност во командните структури на НАТО, дипломатските претставништва на Републиката, команди, штабови и воени единици на меѓународни организации во странство, во земји со кои Фондот за здравствено осигурување на Републиката нема склучено договор за здравствена заштита, Министерството за одбрана склучува договор со осигурителна компанија од Републиката или од државата каде е упатен, за право на користење на здравствени услуги во странство за вработените во Министерството упатени на должност и за членовите на нивните семејства.“

Ставовите (2) и (3) стануваат ставови (3) и (4).

 **Член 12**

Во член 24, зборовите „во вежбовни активности и обука, хуманитарни операции или мировни операции“ се заменуваат со зборовите „на вежби, обука и во хуманитарни, меѓународни операции, НАТО мисии и операции“.

**Член 13**

Називот на Глава III се менува и гласи: „ПРИЕМ НА АКТИВЕН ВОЕН И ЦИВИЛЕН ПЕРСОНАЛ НА СЛУЖБА ВО АРМИЈАТА И ИЗБОР И ПОПОЛНА СО ПЕРСОНАЛ НА АКТИВНАТА РЕЗЕРВА“.

 **Член 14**

Во член 30-а, зборовите „или мировни операции надвор од територијата на Република Македонија“, се заменуваат со зборовите „и меѓународни операции, НАТО мисии и операции и во примената на правото на индивидуална или колективна самоодбрана, операции за кризен менаџмент и кооперативна безбедност и команди, штабови и воени единици на меѓународни организации во странство и на територијата на Републиката.“

 **Член 15**

По членот 30-а се додава нов член 30-б, кој гласи:

„Член 30-б

(1) Министерството за одбрана може да стипендира лица за критични специјалности, заради поставување на должност во Армијата, утврдена со актот на формација .

(2) Работен однос со Министерството за одбрана и на служба во Армијата, со лицата од став (1), може да се заснова без јавен оглас, согласно договор за права и обврски за стипендирање.

(3) Стипендираното лице има обврска да остане во работен однос со Министерството за одбрана во времетраење од најмалку двојно повеќе пресметано од времето за кое добивало стипендија.

(4) Условите и начинот на стипендирање ги пропишува министерот за одбрана.“

 **Член 16**

Во член 32 став (1), алинејата 1, се менува и гласи:

„ - да има завршено Воена академија или да има високо образование и завршено стручно оспособување и усовршување за офицер.“

Алинијата 3 станува алинеја 2.

 **Член 17**

Во член 33, став (1), по алинејата 4, се додава нова алинеја 5 која гласи: „да не е постар од 40 години.“

**Член 18**

Во член 34 став 1 алинеја 7, зборовите „33 години“ се заменуваат со зборовите „40 години“.

 **Член 19**

Членот 36 се менува и гласи:

„Член 36

(1) За професионален војник на служба во Армијата по пат на јавен оглас се прима лице кое покрај општите услови од членот 31 на овој закон, ги исполнува и следните посебни услови:

* да има завршено средно образование и
* да не е постар од 25 години на денот на завршувањето на огласот за прием на професионални војници.

(2) Со лицето од став (1) на овој член, Министерството за одбрана склучува договор во траење од три месеци во кој период влегува основна обука, а по чие успешно завршување со лицето се склучува договор од четири години.

(3) За времетраење на основната обука, лицето кое е примено како професионален војник на служба во Армијата ги остварува сите права од работен однос согласно одредбите од овој закон.“

**Член 20**

Во член 40 став (2) зборот„три“се за менува со зборот „четири”.

**Член 21**

Во член 42 став (1) алинеја 2, по зборот Армијата се додаваат зборовите “војник”.

Во член 42 став (1) алинеја 4, по зборот „водник,“ се додаваат зборовите „водник 1 класа,“.

Во член 42 став (1) алинеја 5, зборовите „на Армија“ се бришат.

**Член 22**

Во член 43 став (2), по зборовите „45 години возраст,“ се додаваат зборовите „може да“.

Во член 43 став (3), зборовите „мировни операции“, се заменуваат со зборовите „меѓународни операции“.

**Член 23**

Во член 51-а ставот (1) се менува и гласи:

„(1) Активниот воен персонал упатен на должност во органи на државната власт, трговските друштва, јавните претпријатија, установите и службите, обука, хуманитарни и меѓународни операции, НАТО мисии и операции, командните структури на НАТО, дипломатските претставништва на Републиката, командите, штабовите и воените единици на меѓународни организации во странство и на територијата на Републиката, како и на школување, стручно оспособување и усовршување и специјализација за потребите на службата подолго од шест месеци во годината во која се оценува, се оценува од надлежен старешина или раководен службеник каде што ја извршувал должноста.“

**Член 24**

Во член 52 став (3) зборовите „бројчано со ознака од еден до пет“ се бришат.

 **Член 25**

Во член 53 по ставот (2) се додава нов став (3) кој гласи:

„(3) Со степен на оценка „особено се истакнува“ можат да бидат оценети само 25% од вкупниот број на персонал по категории на служба во Армијата, таму каде што тоа е применливо, односно бројот на оценувани не е помал од 4.“

**Член 26**

Членот 57 се менува и гласи:

„Член 57

„(1) Цивилниот персонал на служба во Армијата се оценува на секои 12 месеци по истекот на календарската година.

(2) Оценувањето на цивилниот персонал се врши врз основа на податоците кои се однесуваат на следните критериуми:

- стручното знаење,

- професионалната ефикасност, и

- резултатите од работата.

(3) Оценувањето на цивилниот персонал го врши непосредно претпоставениот.

(4) Податоците се оценуваат поединечно и описно, со следните степени: “особено се истакнува”, “се истакнува”, “добар”, “задоволува” и “не задоволува”.

(5) Цивилниот персонал кој не е задоволен со оцената, во рок од 15 дена од денот кога му е соопштена истата, може да поднесе жалба до непосредно претпоставениот старешина на старешината кој го извршил оценувањето.

(6) Оцената по жалбата е конечна.“

**Член 27**

Во член 60 по зборот „унапредување“ зборот „и“ се заменува со запирка, а по зборот „чин“ точката се брише и се додаваат зборовите „и да е поставен на формациско место со непосредно повисок чин.“

Во членот 60 се додава став (2) кој гласи:

„Покрај условите од став 1 на овој член, за офицерите кои се унапредуваат во чин мајор и повисоко, задолжително е познавање на најмалку еден од службените јазиците во употреба во НАТО, ниво 2.2.2.2. по STANAG 6001“.

**Член 28**

Членот 61 се менува и гласи:

„Член 61

(1) Офицер може да се унапреди во непосредно повисок чин, ако во чинот што го има поминал најмалку:

- во чин потпоручник...........................................................2 години

- во чин поручник...................................................................4 години

- во чин капетан.......................................................................6 години

- во чин мајор.............................................................................5 години

- во чин потполковник.........................................................5 години

- во чин полковник.................................................................5 години

- во генералски чин................................................................3 години.

(2) Офицер може да се унапреди во непосредно повисок чин една година порано од времето пропишано во став (1) на овој член, само ако:

- три пати последователно е оценет со степен „особено се истакнува”, по сите критериуми од член 52 став (1) од овој закон;

- извршува командна или раководна должност;

- постигнува исклучителни резултати во командувањето или раководењето и

- е предлог на два кадровски совети на ниво бригада или повисоко.“

**Член 29**

Членот 63 се менува и гласи:

„Член 63

Во чин бригаден генерал може да биде унапреден полковник кој ги исполнува условите од член 61 од овој закон и кој има завршено школа за национална одбрана.“

**Член 30**

Членот 65 се менува и гласи:

„Член 65

(1) Подофицер може да се унапреди во непосредно повисок чин ако во чинот што го има поминал најмалку:

- во чин водник........................................................................3 години

- во чин водник 1 класа.......................................................4 години

- во чин постар водник........................................................4 години

- во чин постар водник I класа ......................................4 години

- во чин наредник..................................................................4 години.“

 **Член 31**

Во член 71 став (1), по алинејата 1 се додава нова алинеја 2 која гласи:

 „-во чин водник прва класа.........5 години.“

Алинеите 2, 3 и 4 стануваат алинеи 3, 4 и 5.

 **Член 32**

Во член 74 став (1) по зборовите „според неговата военоевиденциска специјалност“ се додаваат зборовите „, проекцијата на кариера“.

**Член 33**

Во член 82, ставот (1) се менува и гласи:

„(1) Активниот воен и цивилен персонал упатен на стручно оспособување и усовршување се разрешува од должноста ако стручното оспособување и усовршување трае подолго од 6 месеци.“

**Член 34**

Членот 88 се менува и гласи:

„Член 88

(1) Во случај кога активниот воен и цивилен персонал е упатен на работа во командните структури на НАТО, дипломатските претставништва на Републиката, команди, штабови и воени единици на меѓународни организации во странство и на територијата на Републиката, на стручно усовршување или образование во странство за потребите на Министерството за одбрана и Армијата, е должен во рок од 15 дена од денот на престанувањето на работата во странство, односно стручното усовршување или образование, да се врати на работа.

(2) Активниот воен и цивилен персонал од став (1) на овој член во рок од 30 дена од денот на враќањето се распоредува на работно место, односно се поставува на формациско место согласно неговиот степен на стручна подготовка и чин.

(3) Подготовките за распоредувањето од став (2) на овој член почнуваат 60 дена пред крајот на мандатот или стручното усовршување или образование.“

**Член 35**

Членот 90 се брише.

**Член 36**

Во членот 92 став 5 )се додава нова точка 8) која гласи:

„8) за време на упатување во хуманитарни, меѓународни операции и НАТО мисии и операции”.

Ставот (6) се менува и гласи:

„(8) Во случаите од став (5) точки од 1) до 8) на овој член, воениот и цивилниот персонал е должен да работи подолго од полното работно време.“

**Член 37**

Во член 95 по зборовите „доброволно служење на воен рок“, се додаваат зборовите „професионалниот војник од член 36 став (2)“.

Во член 95 се додава нов став (2) кој гласи:

„(2) На професионалниот војник од член 36 став (2) за време на изведување на основната обука не му следува дневница.“

**Член 38**

Во член 100 зборовите „мировни операции надвор од територијата на Републиката“, се заменуваат со зборовите „меѓународни операции, НАТО мисии и операции и во примената на правото на индивидуална или колективна самоодбрана, операции за кризен менаџмент и кооперативна безбедност.”

**Член 39**

Членот 109 се менува и гласи:

„Член 109

На активен воен и цивилен персонал кој го придружува брачниот другар упатен на работа во странство во рамките на меѓународно-техничка или просветно-културна и научна соработка, во дипломатски и конзуларни претставништва, во команди и штабови на меѓународни организации во странство, на стручно усовршување или образование подолго од 90 дена, на негово барање му мируваат правата и обврските од работен однос и има право во рок од 15 дена од денот на престанувањето на упатувањето на неговиот брачен другар во странство да се врати на служба во Министерството за одбрана односно Армијата на должност според неговиот чин односно работно место.“

**Член 40**

Во член 110 став (1) по зборовите „Војник на доброволно служење на воен рок“ се додаваат зборовите „и професионален војник на основна обука“.

**Член 41**

Во член 120 став (2) по зборот „ исплата” се додава зборот „само”.

 **Член 42**

Во член 149 став (1) во табелата зборовите „на Армија“ се бришат.

Во табелата по редот:

„

|  |  |
| --- | --- |
| Постар водник | 423 |

 “

се додава редот:

“

|  |  |
| --- | --- |
| Водник I. класа | 410 |

“

 **Член 43**

Во член 150, табелата во ставот (1) се менува и гласи:

„

|  |  |  |
| --- | --- | --- |
| Чин | Бодовна група | Бодови за должност |
| Генерал  | 1 | 520 |
| Генерал потполковник | 2 | 480 |
| Генерал мајор | 3 | 450 |
| Бригаден генерал | 4 | 430 |
| Полковник | 5 | 350 |
| 6 | 300 |
| Потполковник  | 7 | 260 |
| 8 | 210 |
| Мајор  | 9 | 190 |
| 10 | 165 |
| Капетан  | 11 | 155 |
| 12 | 140 |
| Поручник  | 13 | 130 |
| Потпоручник | 14 | 125 |
| Главен наредник | 15 | 115 |
| Наредник  | 16 | 110 |
| Постар водник I. класа | 17 | 105 |
| Постар водник | 18 | 104 |
| Водник I. класа | 19 | 103 |
| Водник | 20 | 101 |
| Професионален војник | 21 | 100 |

**“**

 **Член 44**

Во член 156 став (1), точката 4) се менува и гласи:

„- доктор на науки согласно потребите на Армијата или школа за национална одбрана.........................................................................................................100 бода.“

**Член 45**

По членот 187 се додава нов член 187 - а кој гласи:

„Член 187 - а

Воениот персонал на стручно оспособување и усовршување за офицер има право на паричен надомест во износ од последната просечна плата на ниво на држава.“

**Член 46**

Членот 192 се менува и гласи:

„Член 192

(1) Активен воен и цивилен персонал кој има засновано работен однос на неопределено време во Армијата, му се исплатува надоместок на трошоци за станбено обезбедување.

(2) Активен воен персонал кој има засновано работен однос на определено време во Армијата, правото од став (1) од овој член може да го оствари по навршување на четири години служба во Армијата.

(3) Висината на надоместок на трошоци за станбено обезбедување е во висина на трошоците за одвоен живот.

(4) По исклучок на став (1) од овој член, лицата кои веќе имаат обезбедено станбено прашање со станови во приватна сопственост, кои потекнуваат од станбениот фонд на поранешната ЈНА, не остваруваат право на надоместок на трошоци за станбено обезбедување.“

**Член 47**

Членовите 193, 194, 195, 196, 196-а, 197, 197-а, 197-б, 197-в, 197-г, 197-д, 197-ѓ, 198 и 198-а се бришат.

**Член 48**

Членот 199 се менува и гласи:

 „Член 199

(1) Воени претставници на Републиката во странство се: воени аташеа, одбранбени аташеа и воени и цивилни лица на служба во Армијата упатени на должности во командните структури на НАТО, дипломатските претставништва на Републиката, команди, штабови и воени единици на меѓународни организации во странство и на територијата на Републиката, согласно со актот за систематизација на Министерството за одбрана и актот за формација на Армијата.“

**Член 49**

Во член 200 став (1) зборовите „мировни операции надвор од територијата на Републиката,“ се заменуваат со зборовите „меѓународни операции, во НАТО мисии и операции и операции во примената на правото на индивидуална или колективна самоодбрана, како и во операции за кризен менаџмент и кооперативна безбедност.“

Ставовите (2) и (3) се менуваат и гласат:

„(2) Воениот и цивилниот персонал од став (1) на овој член има право на плата, која се пресметува и исплатува во висина на последната утврдена плата пред упатувањето и право на надоместок за учество во мисиите и операциите од ставот (1).

(3) Висината на надоместокот за учество на лицата од став (2) на овој член, ги утврдува министерот за одбрана.“

**Член 50**

Во член 201 став (1) зборовите „мировни операции надвор од територијата на Републиката“, се заменуваат со зборовите „меѓународни операции, во НАТО мисии и операции и операции во примената на правото на индивидуална или колективна самоодбрана како и во операции за кризен менаџмент и кооперативна безбедност.“

**Член 51**

Членот 201-а се менува и гласи:

„Член 201-а

Воениот и цивилен персонал кој учествува во хуманитарни операции и меѓународни операции, во НАТО мисии и операции и операции во примената на правото на индивидуална или колективната самоодбрана, како и во операции за кризен менаџмент и кооперативна безбедност, кои трааат шест месеци или подолго, по враќањето има право на отсуство од работа со надомест на плата, во траење од десет работни дена.“

**Член 52**

Насловот на Глава XVI се менува и гласи: „ЗДРАВСТВЕНА И ФИЗИЧКА СПОСОБНОСТ ЗА СЛУЖБА ВО АРМИЈАТА“

**Член 53**

Во член 203 став (1) по зборот „Армија“ зборовите “на воениот персонал” се бришат.

По ставот (3) се додаваат три нови ставови (4), (5) и (6) кои гласат:

“(4) Против одлуката на Военолекарската комисија може да се поднесе жалба во рок од три дена од денот на известување за наодот, оценката и мислењето, до Второстепената военолекарска комисија која ја формира Владата на Република Северна Македонија.

(5) Начинот на работа на Второстепената военолекарска комисија од ставот (4) на овој член го пропишува Владата на Република Северна Македонија.

(6) Одлуката на комисијата од ставот (4) е конечна.”

**Член 54**

Членот 204 се менува и гласи:

„Член 204

(1) Физичката способност за прием на воен персонал на служба во Армијата, како и за активниот воен персонал на должност во Министерството за одбрана ја утврдува комисија формирана од министерот за одбрана.

(2) Проверката на физичката способност на лицата на должност во Армијата ја спроведуваат комисии во командите и единиците на Армијата во ранг на баталјон и повисоко, формирани од командантот на единицата.

(3) Против оценките на комисиите од став (1) и (2) може да се изјави жалба до Комисијата за преиспитување на физичката способност формирана од министерот за одбрана, во рок од три дена од денот на известувањето на оценката.

(4) Начинот, постапката и работата на комисиите од став (1) и (2) на овој член го пропишува министерот за одбрана.”

**Член 55**

Во глава XX. ПРЕСТАНОК НА РАБОТНИОТ ОДНОС, членовите 218, 219, 220, 221 и 223 се заменуваат со нови членови 218, 218 –а, 219, 220, 221, 222, 223, 223-а, 223-б и 223-в, кои гласат:

„Член 218

(1) На активниот воен и цивилен персонал му престанува работниот однос во следниве случаи:

- по сила на закон;

- со откажување на договор за вработување;

- со откажување на договор за вработување поради правосилна пресуда;

- по лично барање и

- со откажување на договор за вработување кога ќе настанат промени во актот за формација на Армијата, односно актот за систематизација на Министерството кое предизвикува укинување на единица, команда, штаб или укинување на формациско место, односно работното место.

(2) Решение за престанок на работниот однос од став (1) на овој член донесува министерот за одбрана или од него овластено лице.

(3) Против решението од став (2) на овој член може да се изјави жалба до Државната комисија за одлучување во управна постапка и постапка од работен однос во втор степен.

(4) Жалбата изјавена против решението за престанок на работен однос од став (1) алинеи 2, 3 и 4, не го одложува извршувањето на решението.

Член 218 –а

(1) На активниот воен и цивилен персонал му престанува работниот однос по сила на закон со остварување на право на пензија, со навршување на 40 години пензиски стаж и навршени 55 години возраст.

(2) По исклучок од став (1) на овој член, кога ќе настанат промени во актот за формација на Армијата, односно актот за систематизација на Министерството кое предизвикува укинување на единица, команда, штаб или укинување на формациско место, односно работното место, при што во рок од 60 дена нема можност активниот воен и цивилен персонал да биде поставен на друго формациско, односно работно место, му престанува работниот однос со остварување на право на пензија со навршени 55 години возраст или 36 години пензиски стаж, од кои најмалку 20 години пензиски стаж остварен во Армијата, односно навршени 55 години возраст или 25 години пензиски стаж, од кои најмалку 15 години пензиски стаж остварен во Армијата.

(3) Рокот од став (2) на овој член, почнува да тече од денот на завршување на трансформацијата согласно промените во актот на формацијата, односно систематизацијата, согласно утврдениот динамички план за трансформација.

(4) Активниот воен и цивилен персонал може со писмена изјава до Министерството да побара да му се продолжи договорот за вработување најмногу до пет години по навршување на 40 години пензиски стаж, односно по наполнување на 55 години возраст.

(5) Писмената изјава од став (4) на овој член, активниот воен и цивилен персонал ја дава еднаш годишно, најдоцна до 31 август во тековната година, за продолжување на договорот за вработување за наредната година.

(6) Министерството за одбрана во рок од три месеци од поднесувањето на изјавата, а врз основа на потреба на службата, одлучува дали ќе го продолжи договорот за вработување.

 (7) Пензијата согласно овој член е во висина од 80% од просечната нето плата што активниот воен и цивилен персонал ја остварил во текот на најповолните 10 години од пензискиот стаж.

Член 219

(1)На активниот воен и цивилен персонал му престанува работниот однос со откажување на договорот за вработување во следните случаи:

* ако ја загуби здравствената и физичката способност за служба во Армијата и нема општа здравствена способност за работа - со денот на конечноста на решението за утврдување на здравствената и физичката способност;
* ако му е изречена дисциплинска мерка престанок на работниот однос или губење чин - со денот на конечноста на решението за престанок на работниот однос односно губење на чинот;
* ако при оценувањето двапати едноподруго биде оценет со степен „не задоволува" за најмалку два критериум за оценување - со денот на конечноста на решението за престанок на работниот однос;
* ако неоправдано изостане од работа три последователни работни дена или пет работни дена во текот на една година;
* ако исполни услови за пензија согласно со закон - со денот на конечноста на решението за престанок на работниот однос;
* со истекот на договорот за работа за професионалниот војник, доколку истиот не му се продолжи;
* ако професионалниот војник го одбие новиот договор за вработување;
* ако го одбие понуденото вработување кај друг работодавач без огласување со преземање и склучување договор за вработување за вршење работа која одговара на неговата стручна подготовка.

Член 220

(1) На активниот воен и цивилен персонал му престанува работниот однос со откажување на договорот за вработување кога со правосилна одлука му е забрането да врши определени работи од работниот однос или ако му е изречена забрана за вршење професија, дејност или должност, поради која не може да врши работи подолго од шест месеци или ќе мора заради издржување на казна затвор да отсуствува од работа повеќе од шест месеци.

(2) Во случајот од став (1) на овој член, на активниот воен и цивилен персонал му се откажува договорот за вработување во Министерството со денот на врачувањето на правосилната пресуда, односно со денот на започнувањето на издржувањето на казната затвор.

Член 221

(1) Во случај на престанок на работниот однос на активниот воен и цивилен персонал по лично барање, отказниот рок може да изнесува од еден до три месеци од денот на поднесувањето на барањето за што одлучува министерот за одбрана или од него овластено лице.

(2) Во случај на престанок на работниот однос од член 218 став (1) алинеја 4, барателот е должен да поднесе и писмена изјава со која ќе потврди дека нема неисполнети обврски кон Министерството за одбрана кои произлегуваат од стручно оспособување и усовршување финансирано од страна на министерството и реализирано за потребите на истото.

(3) Доколку постојат неисполнети обврски утврдени со договорот за стручно оспособување и усовршување, барателот е должен да го врати износот во целост на сметка на Министерството пред конечност на решението за прекин на работен .

(4) За време на траење на отказниот рок активниот воен и цивилен персонал има права и обврски од работен однос.

Член 222

(1) На активниот воен и цивилен персонал може да му престане работниот однос со откажување на договор за вработување, во случај кога во Министерството и Армијата се воведуваат нови промени во структурата, реорганизацијата, програмата и технологијата согласно актот за систематизација и актот за формација, а кои ќе предизвикаат потреба за намалување на бројот на персонал.

(2) Во случај на откажување на договор за вработување причините од став (1), Министерството е должно да го извести репрезентативниот Синдикат за намерата за донесување на одлука за откажување на договорот за вработување на поголем број на персонал, причините за престанување на потребите од работа на истите, предвидениот број и категорија на вишок на персонал и рокот во кој ќе престане потребата од работа на персоналот.

(3) Известувањето од став (2) треба да се достави најдоцна 30 дена пред донесување на одлуката за откажување на договорот за вработување на поголем број на персонал.

(4) По завршување на активностите од овој член, Министерството задолжително писмено ја известува службата надлежна за посредување при вработување за причините за откажување на договорот за вработување, предвидениот број и категорија на вишок на персонал и рокот во кој ќе престане потребата од работа на персоналот.

Член 223

(1) Мерки кои треба да ги преземе Министерството за да го спречат или сведат на најмала мерка откажувањето на договорот за вработување поради настанување на промени во актот за формација на Армијата, односно актот за систематизација на Министерството, кое предизвикува укинување на единица, команда, штаб или укинување на формациско место, односно работното место се:

- ограничување на нови вработувања;

- утврдување на намалување на бројот на работниците на одреден временски период, како би се овозможило природен одлив на работната сила по основ на исполнување на услови за пензионирање, со доброволно раскинување на договорот за вработување и слично;

- внатрешно прераспоредување на работниците кои се утврдени за технолошки вишок, вклучувајќи и распоредување на работни места во организациски единици надвор од местото на нивното живеалиште, со согласност на работниците;

- дооспособување и преквалификација, и

- ограничување на прекувремената работа.

Член 223 - а

(1) Министерството е должно на активниот воен и цивилен персонал на кој ќе им престане работниот однос кога ќе настанат промени во актот за формација на Армијата, односно актот за систематизација на Министерството кое предизвикува укинување на единица, команда, штаб или укинување на формациско место, односно работното место, да ги извести најдоцна еден месец во случаи на поединечен престанок на договорот за вработување или во случаи на престанок на помал број работници, а три месеци во случаи на престанок на работниот однос на повеќе од 150 работници или 5% од вкупниот број вработени во Министерството и Армијата пред престанок на договорот за вработување.

(2) Министерството може на активниот воен и цивилен персонал на кој ќе им престане работниот однос кога ќе настанат промени во актот за формација на Армијата, односно актот за систематизација на Министерството кое предизвикува укинување на единица, команда, штаб или укинување на формациско место, односно работното место, да му обезбеди стручно оспособување (обука, преквалификација или доквалификација за цивилни професии), доколку се обезбедени средства за таа намена во буџетот на Министерството.

Член 223 - б

(1) Во случаи на откажување на договорот за вработување кога ќе настанат промени во актот за формација на Армијата, односно актот за систематизација на Министерството, кое предизвикува укинување на единица, команда, штаб или укинување на формациско место, односно работното место, Министерството е должно на активниот воен и цивилен персонал да му исплати испратнина, односно еднократен надомест во висина на нето плата за секои три години работен стаж во Министерството, чиј износ не може да биде повисок од десет нето плати на работникот.

(2) Основицата за пресметка на испратнината од став (1) на овој член, е просечната нето плата на работникот исплатена во последните шест месеци пред отказот.

(3) Испратнината се исплатува со денот на престанокот на работниот однос.

Член 223 - в

(1)Во случај на откажување на договор за вработување, кога ќе настанат промени во актот за формација на Армијата, односно актот за систематизација на Министерството, кое предизвикува укинување на единица, команда, штаб или укинување на формациско место, односно работното место, активниот воен и цивилен персоналможе да оствари право на пензија согласно одредбите од Законот за пензиското и инвалидското осигурување.“

**ПРЕОДНИ И ЗАВРШНИ ОДРЕДБИ**

**Член 56**

Членот 35 на овој закон ќе започне да се применува од 01.03.2020 година.

**Член 57**

(1) Прописите чие донесување е предвидено со овој закон ќе се донесат во рок од шест месеци од денот на неговото влегување во сила.

(2) Прописите донесени врз основа на Законот за служба во Армијата на Република Македонија („Службен весник на Република Македонија“ бр. 36/10, 23/11, 47/11, 148/11, 55/12, 29/14, 33/15, 193/15 и 71/16 и „Службен весник на Република Северна Македонија“ бр. 101/19) продолжуваат да се применуваат до донесувањето на прописите од став (1) на овој член, доколку не се во спротивност со одредбите на овој закон.

**Член 58**

Се овластува Законодавно-правната комисија на Собранието на Република Северна Македонија, да утврди пречистен текст на Законот за служба во Армијата.

**Член 59**

Овој закон влегува во сила осмиот ден од денот на објавувањето во "Службен весник на Република Северна Македонија“.